CELEX: 32015D0993
Language: lt
Date: 1434672000000
Title: 2015 m. birželio 19 d. Tarybos įgyvendinimo sprendimas (ES) 2015/993, kuriuo, vadovaujantis Direktyvos 2003/96/EB 19 straipsniu, Danijai leidžiama taikyti lengvatinį mokesčio už uoste prisišvartavusiems laivams tiesiogiai tiekiamą elektrą tarifą

25.6.2015   
            
            
               LT
            
            
               Europos Sąjungos oficialusis leidinys
            
            
               L 159/68
            
         TARYBOS ĮGYVENDINIMO SPRENDIMAS (ES) 2015/993
   2015 m. birželio 19 d.
   kuriuo, vadovaujantis Direktyvos 2003/96/EB 19 straipsniu, Danijai leidžiama taikyti lengvatinį mokesčio už uoste prisišvartavusiems laivams tiesiogiai tiekiamą elektrą tarifą
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. spalio 27 d. Tarybos direktyvą 2003/96/EB, pakeičiančią Bendrijos energetikos produktų ir elektros energijos mokesčių struktūrą (1), ypač į jos 19 straipsnį,
   atsižvelgdama į Europos Komisijos pasiūlymą,
   kadangi:
   
               (1)
            
            
               2014 m. liepos 2 d. laišku Danija siekė gauti leidimą uoste prisišvartavusiems laivams tiesiogiai tiekiamai elektrai (toliau – iš kranto tiekiama elektra) vadovaujantis Direktyvos 2003/96/EB 19 straipsnio 1 dalimi taikyti lengvatinį elektros mokesčio tarifą. Komisijai paprašius, 2014 m. lapkričio 13 d. ir 2015 m. vasario 23 d. Danija pateikė papildomos informacijos;
            
         
               (2)
            
            
               mokesčių lengvata ji siekia skatinti plačiau vartoti iš kranto tiekiamą elektrą. Tokios elektros naudojimas laikomas aplinkai mažiau kenksmingu būdu aprūpinti elektra uostuose prisišvartavusius laivus nei bunkerinio kuro deginimas tuose laivuose;
            
         
               (3)
            
            
               naudojant iš kranto tiekiamą elektrą į orą nepatenka teršalai, išmetami deginant bunkerinį kurą prisišvartavusiuose laivuose, dėl to gerėja oro kokybė uostamiesčiuose. Be to, tikimasi, kad dėl specifinių elektros gamybos struktūros aplinkybių, būdingų atitinkamam regionui, t. y. Šiaurės šalių, įskaitant Daniją, Suomiją, Švediją ir Norvegiją, elektros rinkai, ir dėl to, kad vietoj elektros, gaminamos deginant bunkerinį kurą laivuose, bus vartojama sausumos elektros tinklais tiekiama elektra, bus sumažintas išmetamas CO2 kiekis. Todėl manoma, kad priemone bus prisidėta prie Sąjungos aplinkos, sveikatos ir kovos su klimato kaita politikos uždavinių įgyvendinimo;
            
         
               (4)
            
            
               Danija savo prašyme aiškiai nurodė, kad mokesčių lengvata nebus taikoma elektrą tiesiogiai tiekiant uoste prisišvartavusiems privatiems pramoginiams laivams;
            
         
               (5)
            
            
               leidžiant Danijai taikyti lengvatinį iš kranto tiekiamos elektros mokesčio tarifą neviršijama to, kas būtina iš kranto tiekiamos elektros vartojimui padidinti, kadangi daugeliu atvejų elektros gamyba laivuose išliks kaip konkurencingesnė alternatyva. Dėl tos pačios priežasties ir dėl to, kad šiuo metu ši technologija Danijoje netaikoma, vargu, ar šios priemonės taikymo metu bus labai iškreipta konkurencija, tad priemonė neturės neigiamo poveikio tinkamam vidaus rinkos veikimui;
            
         
               (6)
            
            
               remiantis Direktyvos 2003/96/EB 19 straipsnio 2 dalimi, kiekvieno pagal tą straipsnį suteikiamo leidimo galiojimo laikotarpis turi būti tiksliai apribotas. Siekiant užtikrinti, kad leidimo galiojimo laikotarpis būtų pakankamai ilgas, kad uosto operatorių neatgrasytų nuo reikiamų investicijų, leidimas turėtų būti suteikiamas šešerių metų laikotarpiui, atsižvelgiant į šią sritį reglamentuojančias bendrąsias nuostatas, kurios gali būti priimtos pagal Sutarties dėl Europos Sąjungos veikimo (toliau – SESV) 113 straipsnį ir kurios tampa taikytinos iki numatytos leidimo galiojimo laikotarpio pabaigos;
            
         
               (7)
            
            
               šis sprendimas nedaro poveikio Sąjungos taisyklių, susijusių su valstybės pagalba, taikymui,
            
         PRIĖMĖ ŠĮ SPRENDIMĄ:
   1 straipsnis
   Danijai suteikiamas leidimas taikyti lengvatinį elektros mokesčio už uoste prisišvartavusiems laivams, išskyrus privačius pramoginius laivus, tiesiogiai tiekiamą elektrą, tarifą, jeigu laikomasi Direktyvos 2003/96/EB 10 straipsnyje nurodyto minimalaus mokesčio tarifo.
   2 straipsnis
   Šis sprendimas įsigalioja pranešimo apie jį dieną.
   Jis nustoja galioti po šešerių metų nuo tos datos. Vis dėlto jeigu Taryba, veikdama SESV 113 straipsnio pagrindu, nustato bendras mokesčių lengvatų iš kranto tiekiamai elektrai taikymo taisykles, šis sprendimas nustoja galioti tą dieną, kurią pradedamos taikyti tos bendros taisyklės.
   3 straipsnis
   Šis sprendimas skirtas Danijos Karalystei.
   
      Priimta Liuksemburge 2015 m. birželio 19 d.
      
         
            Tarybos vardu
         
         
            Pirmininkas
         
         J. REIRS
      
   
   
      (1)  OL L 283, 2003 10 31, p. 51.